b"\n_START_ARTICLE_\nMas Sall\xc3\xb3 d'Armadans\n_START_SECTION_\nDescripci\xc3\xb3\n_START_PARAGRAPH_\nEs tracta d'un edifici a\xc3\xafllat de dues plantes i coberta de doble vessant a fa\xc3\xa7ana, situat a prop de l'ermita de Sant Rom\xc3\xa0 (veure la fitxa corresponent a l'Ermita de Sant Rom\xc3\xa0, Brunyola). La fa\xc3\xa7ana est\xc3\xa0 arrebossada, a excepci\xc3\xb3 dels marcs de pedra de la majoria d'obertures._NEWLINE_Pel que fa a la fa\xc3\xa7ana principal, a la planta baixa consta de dues finestres, tapades per vinyes emparrades descuidades, i un portal de mig punt adovellat de grans blocs de granit. Repartida entre les tres dovelles centrals hi ha gravada la seg\xc3\xbcent llegenda:_NEWLINE_A O_NEWLINE_1 9 1 0_NEWLINE_J C_NEWLINE_A la primera planta hi ha tres finestres, una d'elles balconera i aparentment reformada durant el segle XIX. Les altres dues finestres s\xc3\xb3n emmarcades de pedra. Una d'elles t\xc3\xa9 un arc conopial a la llinda i l'altra un arc deprimit c\xc3\xb2ncau._NEWLINE_El r\xc3\xa0fec \xc3\xa9s simple, sense fileres de rajola o teula entre la fa\xc3\xa7ana i la teulada, al marge d'una canalera met\xc3\xa0l\xc2\xb7lica._NEWLINE_A la fa\xc3\xa7ana hi ha restes d'un rellotge de sol rectangular i pintat de color blanc._NEWLINE_Al voltant de la casa hi ha altres adossats i magatzems. Hi ha un forn adossat a ponent, una zona de treballa agr\xc3\xadcola a llevant, una altra separada i un pou, a migdia."